**Núm. Exp.: CIACT-0005-2024**

**Servei: Servei de Medi natural: entorn urbà, platges i rieres**

**DICTAMEN**

**COMISSIÓ INFORMATIVA D'ACCIÓ CLIMÀTICA I TERRITORI**

La forta sequera que viu Catalunya en els últims anys ha provocat un fort impacte en els ecosistemes forestals. En aquest marc, les masses forestals presents a la comarca del Maresme esdevenen cada cop més vulnerables a patir malalties, plagues, increment del risc per caigudes i incendis. I sumem tot això al fet de ser zones altament freqüentades en una de les comarques amb una densitat de població de les més elevades de Catalunya.

Davant aquests fets, esdevé urgent i necessari l’anàlisi de la situació actual de forma conjunta i coordinada amb els agents del territori, per tal de disposar d’una planificació i línies de finançament que permetin disminuir l’afectació que pateixen les masses forestals de la comarca el Maresme, de forma que es puguin realitzar actuacions a escala territorial centrades en la retirada d’arbres morts i en treballs silvícoles que redueixin les afectacions per sequera i els processos de desequilibri dels boscos, incrementant el seu vigor i la seva resiliència.

El Consell Comarcal del Maresme ha d’exercir funcions d’assistència tècnica als municipis de la comarca i creu escaient coordinar i cooperar per tal d’estudiar i cercar solucions al problema de la sequera a la comarca.

Cal tenir molt present la fragilitat de la natura, però alhora cal fer-la compatible amb les activitats de lleure dels ciutadans, així com impulsar el desenvolupament econòmic del territori. És en aquest sentit que el Consell Comarcal del Maresme considera fonamental d’acord amb l’article 28.1.a del TRLOCC establir aliances per tal d’harmonitzar els enfocaments i les actuacions dels diferents agents del territori com són les Associacions de propietaris forestals (APF), les Agrupacions de defensa forestal (ADF) i els gestors dels Espais Naturals Protegits inclosos en la comarca (PN Serra de Marina, PN Serralada Litoral i PN del Montnegre i el Corredor).

En l'expedient consta l’informe emès per la tècnica del Servei de Medi natural i el Director l’Àrea d’Acció Climàtica i Territori d’aquest Consell Comarcal , de data 10 de maig de 2024, en el que proposa l'aprovació de les mesures davant les conseqüències de la sequera de les masses forestals en la comarca del Maresme.

La Secretaria de la Corporació, en data 13 de maig de 2024, ha emès informe en relació a la incorporació de punts d’urgència en sessions ordinàries d’òrgans col·legiats del Consell Comarcal del Maresme.

L’òrgan competent és el Ple de la Corporació atès l’art. 14.2 del DL 4/2003, de 4 de novembre, pel qual s’aprova el Text refós de la Llei de l’organització comarcal de Catalunya.

Havent estat informat en sentit Favorable en la Comissió informativa d'Acció Climàtica i Territori de data 14 de maig de 2024

Es proposa al Ple l’adopció dels següents

**ACORDS:**

**PRIMER.- PROMOURE** el treball conjunt i coordinat amb els agents de la comarca per a combatre les conseqüències del decaïment per sequera de les masses forestals en l’àmbit comarcal mitjançant l’anàlisi tècnic de la situació actual, la planificació d’actuacions i la recerca de línies de finançament específiques per dur-les a terme.

**SEGON.- INSTAR** als organismes competents a preveure línies de finançament específicament adreçades a l’aplicació de mesures per fer front als efectes de la sequera en les masses forestals.

**TERCER.- FACULTAR** al Sr. President perquè en nom i representació d’aquesta corporació, pugui formalitzar tots aquells documents que siguin necessaris per l’efectivitat del present acord.

President/a

RAFAEL NAVARRO ÁLVAREZ

A data de la signatura electrónica